Der skal bygges flere boliger i landets byer de kommende år, og de skal være til at betale for folk med en beskeden indkomst.

Sådan lyder målsætningen, ifølge Politikens oplysninger, i en ny delaftale mellem regeringen, SF og Enhedslisten i forbindelse med de igangværende forhandlinger om finansloven. Med aftalen får kommunerne ret til at øremærke op til 25 procent af de kommende nyudlagte byggegrunde til byggeri af almene boliger, bekræfter flere af ordførerne bag aftalen.

»Det er virkelig et gennembrud i kampen for flere billige boliger, og det er et gennembrud for os, der har rejst det ved hver eneste finanslov, siden regeringen blev valgt. Vi giver de store byer redskaber til at sikre en blandet beboersammensætning«, siger Enhedslistens politiske ordfører, Johanne Schmidt-Nielsen.